**Toți cei care-am fost părtași...**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Colier de brațe mici e la gâtul unei mame,

Ochii ageri și iubiți caută privirea doamnei,

O guriță mică spune, să audă-ntreaga lume:

“De ce vara i-a luat frunzele uscate toamnei?”

Gânduri cufundate-n nori de griji multe și mărunte

Nu îi dădeau voie mamei ca să răspundă fetiței…

O cascadă cristalină izvorâtă din cuvinte

Se pornește dintre buze udând arșița dorinței!

Palme mici cu degețele calde și catifelate

Prind obrajii doamnei care rând pe rând alungă norii

Din minutele captive, cenușii și strecurate

Prin privirea ei pierdută… Mama-ntrezărește sorii

Ochișorilor vioi! O lumină peste toate

Chipurile celor care urmăreau ținând fiorii

Strânși în brațele din suflet trece pân' la nestemate,

Strălucesc… iar doamna spune: „Fiindcă-așa au zis cocorii!”

Iubirea din ochii lor trage peste griji cortina,

Toți cei care-am fost părtași la-ntâmplarea povestită,

Nestemate mici am scos din suflet și-acum lumina

Ne–nconjoară cu iubire și cu noi e contopită!